Potrivit ultimei sale declaraţii de avere, Dacian Cioloş a cheltuit aproape jumătate din banii pe care îi avea în contul în lei atunci când a preluat mandatul de premier, ajungând de la 20.400 de lei la 10.600, scrie news.ro. În schimb, Cioloş a preferat să economisească în euro, în cele şase luni de la preluarea mandatului conturile sale din Belgia şi Franţa ajungând de la aproape 60.500 la peste 79.000 de euro.

Pe de altă parte, veniturile sale au cunoscut o uşoară scădere faţă de anul fiscal precedent. În 2014-2015, Cioloş a încasat 148.400 de euro de la Comisia Europeană. În anul fiscal 2015-2016, actualul prim-ministru a primit 102.200 de euro de la Comisia Europeană, o indemnizaţie totală de 12.300 de la Banca Mondială şi 22.700 de lei de când a devenit şef al Guvernului.

Situaţia imobiliară a lui Cioloş a rămas însă neschimbată. Împreună cu soţia Valerie, premierul deţine o casă cu un teren de un hectar la Mărişelu, judeţul Cluj, iar în Bucureşti au un apartament de 144 de metri pătraţi şi o casă de 92 de metri pătraţi.